Zagreb, 14. ožujka 2024.

**OBJAVA ZA MEDIJE**

**VJERODOSTOJNOST PLANIRANJA PRORAČUNA ŽUPANIJA, GRADOVA I OPĆINA U RAZDOBLJU 2020. – 2022.**

*U novome broju Osvrta Instituta za javne financije o* [*vjerodostojnosti planiranja proračuna lokalnih jedinica*](https://urn.nsk.hr/urn:nbn:hr:242:030303)*,* ***Simona Prijaković*** *analizira podatke o planiranim i ostvarenim proračunima s naglaskom na odstupanja ostvarenih od planiranih proračuna u razdoblju 2020. – 2022. Lokalne jedinice redovito planiraju veće prihode i rashode nego što ih ostvare tijekom godine.*

Budući da nije lako ostvariti proračun točno onako kako je planiran, prihvatljivim se obično smatra do 5% odstupanja ostvarenoga od izglasanoga proračuna. Odstupanja su često neminovna, ali je ključno da vlasti uz proračunske dokumente o izvršavanju proračuna ponude precizna obrazloženja svih odstupanja. Analizirani podatci pokazuju da su tijekom promatranoga razdoblja najviše prosječno odstupali prihodi i rashodi općina, a slijede ih gradovi te županije. Općenito su najviše odstupali prihodi i rashodi za nefinancijsku imovinu, dok su najmanje odstupali rashodi poslovanja. Uz pomoć ove analize i podataka koji su dostupni u tablici u [Excelu](https://urn.nsk.hr/urn:nbn:hr:242:998456), građani se vrlo lako mogu upoznati s odstupanjima ostvarenima od planiranih proračuna svojih županija, gradova i općina te ih uspoređivati sa stanjem u proteklim godinama, ali i sa stanjem u drugim lokalnim jedinicama.

Stoga se autorica nada kako će ova analiza: (1) potaknuti javnost da dodatno prouči bogate baze podataka Ministarstva financija i svojih lokalnih jedinica te da se detaljnije informira o prikupljanju i trošenju novca iz lokalnih proračuna; (2) potaknuti javnost da se uključi u proračunski proces i pokuša utjecati na realnije planiranje proračuna lokalnih jedinica, kako bi se izbjegla velika odstupanja i mogućnost za manipulaciju proračunom; (3) ukazati lokalnim jedinicama na važnost kvalitetnoga proračunskog planiranja i potrebu ostvarivanja što uravnoteženijih proračuna te na potrebu kvalitetnoga obrazlaganja građanima svih odstupanja ostvarenih od planiranih proračuna, uz informiranje o koracima koji će se poduzeti za ispravljanje prethodnih odstupanja.

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.